b'\n_START_ARTICLE_\nHemv\xc3\xa4rnet\n_START_PARAGRAPH_\nHemv\xc3\xa4rnet (suomeksi Kodinturva) on Ruotsin puolustusvoimien osa, joka vastaa paikallispuolustuksesta. Hemv\xc3\xa4rnet perustettiin vuonna 1940. Se koostuu t\xc3\xa4ysi-ik\xc3\xa4isist\xc3\xa4 vapaaehtoisista Ruotsin kansalaisista, jotka ovat sitoutuneet palvelemaan kriisiaikana Hemv\xc3\xa4rnetin yksik\xc3\xb6iss\xc3\xa4._NEWLINE_Sota-aikaisen palveluksen lis\xc3\xa4ksi Hemv\xc3\xa4rnetin sotilaat toimivat poliisin apuna rauhan aikana esimerkiksi luonnonkatastrofien uhrien pelastamisessa ja kadonneiden henkil\xc3\xb6iden etsinn\xc3\xa4ss\xc3\xa4. Hemv\xc3\xa4rnetin joukot ovat nopean toiminnan joukkoja. J\xc3\xa4senet s\xc3\xa4ilytt\xc3\xa4v\xc3\xa4t aseitaan kotona._NEWLINE_Rauhan aikana Hemv\xc3\xa4rnetin j\xc3\xa4senet ovat sitoutuneet harjoittelemaan teht\xc3\xa4vi\xc3\xa4\xc3\xa4n tietyn m\xc3\xa4\xc3\xa4r\xc3\xa4n vuodessa. Sen kokonaisvahvuus oli aiemmin noin 90\xc2\xa0000 henke\xc3\xa4. Vuodesta 2006 l\xc3\xa4htien sotilaiden m\xc3\xa4\xc3\xa4r\xc3\xa4 oli 37\xc2\xa0000 henke\xc3\xa4, jotka muodostivat 66 pataljoonaa._NEWLINE_Ruotsi lakkautti asevelvollisuuden vuonna 2009. Samaan aikaan Hemv\xc3\xa4rnetin vahvuudeksi p\xc3\xa4\xc3\xa4tettiin 22 000 henke\xc3\xa4, jotka muodostavat 40 pataljoonaa. Vapaaehtoisuuteen perustunut j\xc3\xa4rjestelm\xc3\xa4 ei kuitenkaan kyennyt takaamaan Puolustusvoimille sen tarvitsemaa henkil\xc3\xb6st\xc3\xb6\xc3\xa4, joten Ruotsin hallitus p\xc3\xa4\xc3\xa4tti palauttaa asevelvollisuuden vuonna 2017.'